Nafarroako Parlamentuko Mahaiak, 2020ko irailaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko mozioa, zeinaren bidez Estatuko Gobernua premiatzen baita kanabisaren nahiz haren eratorrien kontsumoa eta kontsumorako edukitza despenaliza dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 28an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko foru parlamentari Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko:

Gure erkidegoan garatutako lehendabiziko legegintzako herri-ekimenari esker, Nafarroako Parlamentuak Nafarroan kanabis-erabiltzaileen kolektiboak arautzeko Foru Legea onetsi zuen 2014ko azaroaren 27an. Arau hori, gero, Konstituzio Auzitegiak ezeztatu zuen 2017ko abenduan, Estatuaren eskumenak inbaditzen zituela-eta.

Lege hori aitzindaria izan zen bere esparruan, lehendabiziko aldiz jasotzen baitzuen, modu serio eta zorrotzean jaso ere, kanabisaren kontsumoarekin lotutako hainbat auzi, eta eredugarria eta inspirazio-iturri izan zen beste erkidego batzuetan antzeko ekimenak abiaraz zitezen –adibidez, Katalunian– eta, are, kanabisa legeztatu duten beste herrialde batzuetan legea kalka zezaten –adibidez, Urugain–.

Nafarroan normalizatu egin dira kanabisaren presentzia eta kontsumoa, alkoholarena edo tabakoarena baino gutxiago bada ere: 15etik 64 urtera bitarteko helduen ia % 40k eta 14tik 18ra urtera bitarteko biztanleen ia % 39k probatu dute, “Edades 2017” eta “Estudes 2016” inkesten arabera. Espainiako batez bestekoa, berriz, % 31koa da. Adin-tarte horretan, joera beheranzkoa da 2006tik hona, unean uneko bi gorakada izan badira ere: 2008tik 2021ra bitarte bata eta 2014tik 2016ra bitarte bestea. Azken 30 egunotan kanabisa kontsumitu duten herritarren portzentajea % 19koa da 18 urtetik 29 urtera bitarte, eta % 22koa, berriz, 14 urtetik 18 urtea bitarte. Espainiako batez bestekoa % 18koa da.

Halaber, Nafarroako droga-mendekotasunari buruzko azken txosteneko ondorio deigarri bat zen Nafarroan ikasten duten adingabeen erdiak baino gehiagok uste dutela kanabisa legeztatzea ona izanen litzatekeela droga-mendekotasunaren aurka borrokatzeko.

Horrek guztiak agerian uzten du, batetik, kanabisaren eta haren eratorrien legalizazioa gaurkotasuneko gaia dela bete-betean, eta, bestetik, beharrezkoa dela, XXI. mendean aspaldi sartuta gaudelarik, drogak debekatzeko politika zaharrari amaiera ematea eta politika pedagogiko eta hezitzaileen aldeko apustu irmoa egitea.

Hori dela-eta, honako erabaki proposamen hau aurkeztu dugu:

1. Nafarroako Parlamentuak Estatuko Gobernua premiatzen du egin beharreko lege-aldaketak egin ditzan hala Zigor Kodean nola Herritarren Segurtasunari buruzko Legean, erabat despenalizatzeko kanabisaren eratorrien kontsumoa nahiz kontsumorako edukitza.

2. Nafarroako Parlamentuak Estatuko Gobernua premiatzen du arau-esparru argi bat gara dezan, kanabis-elkarte eta -kluben jarduera aitortu, bermatu eta antolatuko duena, bai eta haren erabilera terapeutikoa ere.

3. Nafarroako Parlamentuak Nafarroako Gobernua premiatzen du foru erkidegoan kanabisaren eratorrien kontsumoa nahiz kontsumorako edukitza legez arautu ditzan, Nafarroan kanabis-erabiltzaileen kolektiboak arautzeko Foru Legetik abiatuta, zeina Parlamentu honek 2014ko azaroaren 27an onetsi baitzuen.

4. Nafarroako Parlamentuak Nafarroako eta Estatuko gobernuak premiatzen ditu informazio-kanpaina bana egin dezaten kanabisaren kontsumotik heldu diren arriskuei buruz eta, zehazki, adingabeen artean kanabisaren kontsumoa prebenitzeko.

Iruñean, 2020ko irailaren 24an

Foru parlamentaria: Marisa de Simón Caballero